ત્રણ વર્ષ પહેલાંની ઘટના છે. એ વખતે ગુલાલ આઈ.આઈ.ટી.માં બી.ઈ કમ્પ્યુટર કરી રહી હતી. કરોડપતિ બાપની દીકરી હતી. લાડથી ઊછરેલી એટલે તોફાની બહુ. એટલી અલ્લડ કે એને ગર્લ્સ કરતાં બોયઝના ગ્રુપમાં વધારે ફાવતું. કોલેજના સૌથી તોફાની અને મસ્તીખોર છોકરાઓ બન્ટી, જેકી, મોન્ટુ, મિતેશ, નિશાંત અને ત્રણ છોકરીઓ મિતાલી, ખુશી અને છટા સાથે એનું ગ્રુપ જામી ગયેલું. સ્ટડીરૂમમાં એ ગ્રુપ એકદમ સિન્સિયર રહેતું પણ સ્ટડીરૂમની બહાર નીકળે એટલે આખું કોલેજ કેમ્પસ માથે લઈ લેતાં. ન્યૂ કમર્સનું રેગિંગ કરીને એ સૌથી વધું ધમાલ કરતા કોલેજમાં દાખલ થનાર મોટાભાગના વિદ્યાર્થીઓ એમની ઝપટમાં આવી જતા. ગ્રુપ દ્વારા એમનું એવું રેગિંગ થતું કે આખું વર્ષ કોલેજને યાદ રહેતું. પણ આ બધુ માત્ર મસ્તી અને મોજ માટે હતું. આ ગ્રુપનો એક નિયમ હતો કે કોલેજ છૂટ્યા પહેલાં રેગિંગ કરેલા દરેક વિદ્યાર્થીને રોઝ આપીને એને વેલકમ કરવું.